Itaalia rannavalve tõi Vahemere keskosas hätta sattunud laevalt kaldale 42 migranti ja kaheksa surnut, ütles reedel Lampedusa linnapea.
Vahemerel hätta sattunud põgenikelaeval hukkus kaheksa migranti
Rannavalve tõi neljapäeva õhtul ära viie mehe ja kolme naise surnukehad, üks naine oli rase, ütles linnapea Filippo Mannino.
Ellujäänud olid läbimärjad ja teised surid ilmselt külma ja nälja tõttu, vahendab Itaalia meedia migrantidega rääkinud tõlkide juttu.
Teekonda alustati laupäeva varahommikul Tuneesiast Sfaxist, teatas uudisteagentuur ANSA.
Itaalia uus parempoolne valitsus on läinud Euroopa Nõukoguga tülli migrante päästvate abilaevade tegevuse piiramise pärast.
Siseministeeriumi andmetel on aasta algusest saadik Itaaliasse jõudnud ligi 5000 migranti, eelmisel aastal randus neid sama ajaga pisut üle 3000 ja 2021. aastal 1000.
Peaminister Giorgia Meloni süüdistab abilaevu migrantide arvu suurenemises ja inimkaubitsejate julgustamises. Heategevusorganisatsioonide laevad päästavad aga vaid 10 protsenti Itaaliasse toodavatest migrantidest, enamiku toovad merelt ära rannavalve- või sõjalaevad.